КЪЕБЛАГЪЭ, МАЙ!
КIуащ БетIал
Маипэ махуэм рапорт уэттуэ,
Дыхъуахъуэу гукIэ хьэл дэ тщIай,
Гъэ кIуам дгъэхъар бжесIэн сыхэтуэ,
Соув уи пащхьэм нобэ, Май.
Май махуэшхуэр Налшык щагъэлъапIэ. 1967 гъэ
ПшэщIэуэ унэхэр доухуэ,
ПшахъуэщIхэм хадэ щыдогъэкI,
Фыгъуэгъухэм я гум тремыхуэ,
Дэ диIэщ сыткIи зэфIэкI.
Дэ нобэу зэикI дылъэщакъым,
Пщэдей дыхъунущ нэхъ лъэщыж,
Мурад димыIэу нэху дгъэщакъым,
Тхэткъым Iуэху мыщIэуи гъуэлъыж.
Май имыкIыж ди гъащIэр дощIыр,
ДыкъызыпикIуэт къэхъуакъым Iуэху,
Лъэпкъыбэр зылIуэ дыкъыздощIыр,
Къуэшыгъэм гъуэгур тхуегъэнэху.
КъотIэпIхэр жыгхэр, щIыр мэщхъуантIэр,
Ди гъащIэм махуэ къэс зеужь,
Гугъэ щыщIэу тхэткъым пщIантIэ,
Итыжкъым лъахэм я лъэужь.
А псом нэхъыщхьэщ мамырыгъэм
Къарууэ диIэр етхьэлIар,
ДрихъумакIуэщ дэ цIыхугъэм,
Къалэнуэ диIэм нэхъ инщ ар.
Къеблагъэ, Май, дэ ди гуфIэгъуэщ.
Удз гъагъэм я мэхэр къыдэт,
Дунейр мэбжьыфIэр, махуэр дэгъуэщ.
ИмыкIыж гъатхэкIэ къытхэт.
1952 гъэ.
